Miika Koivisto

**Miika Koivisto** (s. 20. heinäkuuta 1990 Vaasa) on suomalainen jääkiekkopuolustaja, joka pelaa SM-liigajoukkue Vaasan Sportissa. Hän toimii joukkueen kapteenina. Koivisto on voittanut maailmanmestaruuden vuonna 2019.

## Ura
### Seuraura
#### Uran alku Sportissa
Koivisto on Vaasan Sportin kasvatti. Hän toimi kaudella 2007–2008 joukkueen B-nuorten kapteenina. Koivisto voitti A-nuorten I-divisioonan hopeaa vuosina 2008 ja 2009, joista jälkimmäisenä keväänä hän oli nostamassa Sportia A-nuorten SM-liigaan. Kaudella 2010–2011 Koivisto oli Sportin tehokkain puolustaja tehoilla 5+18=23, joilla hän sijoittui A-nuorten SM-liigan puolustajien pistepörssissä kahdeksanneksi Bluesin Jani Hakanpään kanssa.

Koivisto teki kaudella 2010–2011 myös debyyttinsä miesten peleissä; hän pelasi Mestiksessä viisi runkosarja- ja pudotuspeliottelua tehden niissä yhteensä tehot 1+1=2. Koivisto voitti kauden päätteeksi Mestiksen mestaruuden. Hän pelasi myös kolme liigakarsintaottelua ilman tehopisteitä. Pelicans onnistui kuitenkin säilyttämään sarjapaikkansa SM-liigassa otteluvoitoin 4–0. Huhtikuussa 2011 Koivisto teki vuoden mittaisen jatkosopimuksen Sportin kanssa. Kausi 2011–2012 oli Koiviston varsinainen tulokaskausi Mestiksessä ja se toi hänelle 45 runkosarjaottelussa tehot 6+11=17 ja 11 pudotuspeliottelussa tehot 1+4=5. Koivisto voitti tulokaspuolustajien pistepörssin ja kauden päätteeksi Mestiksen mestaruuden. Liigakarsinnoissa hän pelasi viisi ottelua tehopistein 1+1=2. Tampereen Ilves kuitenkin säilytti sarjapaikkansa otteluvoitoin 4–1.

#### SM-liigasopimus KalPaan
Huhtikuussa 2012 Koivisto teki kaksivuotisen sopimuksen SM-liigajoukkue Kalevan Pallon kanssa. Ensimmäisessä SM-liigaotteluottelussaan, kauden 2012–2013 avausottelussa JYPiä vastaan hän sai jääaikaa 20.39 minuuttia. Koiviston liigauran avausmaali syntyi hänen viidennessä ottelussaan 22. syyskuuta 2012 tasavajaalla Rauman Lukkoa vastaan. Koivisto pelasi tulokaskautensa aikana runkosarjassa 57 ottelua tehopistein 6+11=17, joilla hän voitti SM-liigan tulokaspuolustajien pistepörssin. Pudotuspeleissä hän pelasi viisi ottelua ilman tehopisteitä. Helmikuussa 2013 Koivisto jatkoi sopimustaan KalPan kanssa kahdella vuodella.

Kaudella 2013–2014 Koivisto oli tehoilla 2+13=15 KalPan tehokkain puolustaja Tapparaan siirtyneen Marko Kauppisen jälkeen. Hän oli joukkueen ainoa kauden kaikki 60 runkosarjaottelua pelannut pelaaja. Kaudella 2014–2015 Koivisto oli 18 syöttöpisteellään KalPan tehokkain puolustaja. Hän teki myös epävirallisen SM-liigaennätyksen nousemalla kaikkien aikojen eniten tehopisteitä runkosarjassa pelkillä syöttöpisteillä tehneeksi pelaajaksi. Ennätys oli aiemmin kaudella 1987–1988 Porin Ässissä tehot 0+13=13 tehneen Timo Saarikosken hallussa. Samalla kaudella myös Ässien Ville Uusitalo sivusi hänen ennätystään. Koiviston ennätys rikkoutui kuitenkin kaudella 2017–2018, jolloin Sportin hyökkääjä Tommi Tikka keräsi 20 syöttöpistettä ilman maaleja.

#### Siirtyminen Lukkoon
Toukokuussa 2015 Koivisto purki viimeistä sopimuskauttaan 2015–2016 koskeneen sopimuksensa KalPan kanssa ja teki samalla vuoden mittaisen sopimuksen Rauman Lukon kanssa. Hän kuitenkin loukkaantui jo ennen runkosarjan alkua elokuussa 2015 pelatussa Mestarien liigan ottelussa sveitsiläistä Fribourg-Gottéronia vastaan ja joutui noin neljäksi kuukaudeksi sivuun leikkaushoitoa vaatinen vamman vuoksi. Koivisto palasi kaukaloihin joulutauon jälkeen ja haki pelituntumaa yhden ottelun verran Mestis-joukkue KeuPa HT:stä. Hän pelasi Lukossa kauden aikana kaikkiaan 24 runkosarja- ja viisi CHL-ottelua. Koivisto joutui uudelleen sivuun runkosarjan lopulla, eikä hän pelannut enää pudotuspeleissä.

#### Läpimurto SM-liigan eliittiin
Koivisto siirtyi kaudeksi 2016–2017 vuoden mittaisella sopimuksella SM-liigan nousijajoukkue Mikkelin Jukurien riveihin. Joukkuetta valmensi hänelle Lukosta tuttu Risto Dufva. Koivisto nimettiin Jukurien varakapteeniksi. Hän nousi SM-liigan eliittiin ja oli pelipaikastaan huolimatta joukkueen paras syöttäjä ja toiseksi paras pistemies Zach Budishin jälkeen tehoilla 4+33=37. Koivisto voitti koko SM-liigan puolustajien syöttöpörssin ja sijoittui puolustajien pistepörssissä toiseksi edellään vain Lukon Jesse Virtanen. Myös hänen keskimääräinen jääaikansa (27.13) ottelua kohden oli eniten koko SM-liigassa. Koivisto palkittiin kauden päätteeksi liigan parhaana puolustajana Pekka Rautakallio -palkinnolla ja hänet valittiin SM-liigan tähdistökentälliseen. Koivistosta tuli näin ollen myös Jukurien seurahistorian ensimmäinen SM-liigan kausipalkinnon voittanut pelaaja.

Kaudeksi 2017–2018 Koivisto siirtyi kolmen vuoden mittaisella sopimuksella Oulun Kärppiin. Hän teki SM-liigan yhden kauden piste-ennätyksensä tehoilla 10+29=39, joilla Koivisto oli Kärppien tehokkain puolustaja. Hän voitti myös koko liigan puolustajien syöttöpörssin sekä jakoi puolustajien pistepörssin voiton KalPan Mathew Maionen, Ässien Maksim Matushkinin ja Jukurien Teemu Suhosen kanssa. Koivisto voitti kauden päätteeksi Suomen-mestaruuden. Hän oli jälleen kolmen kärkiehdokkaan joukossa ehdolla SM-liigan parhaalle puolustajalle myönnettävän Pekka Rautakallio -palkinnon voittajaksi, mutta palkinnon vei tällä kertaa kuitenkin HIFK:n Miro Heiskanen.

#### Vuodet ulkomailla
Koivisto ei jatkanut Kärpissä enää ensimmäisen sopimuskauden jälkeen, kun hän siirtyi kaudeksi 2018–2019 vuoden mittaisella sopimuksella KHL-seura Dinamo Moskovaan. Koivisto teki siellä 48 runkosarjaottelussa tehot 3+15=18 ja kuudessa pudotuspeliottelussa tehot 1+1=2. Koivisto valittiin un, mutta tapahtuma jäi häneltä kuitenkin väliin joulukuun 2018 lopulla tulleen leukamurtuman vuoksi, mikä piti hänet sivussa pari kuukautta. Kaudeksi 2019–2020 Koivisto siirtyi vuoden mittaisella sopimuksella Sveitsiin National Leaguen SC Berniin. Hän ei kuitenkaan onnistunut vastaamaan häneen kohdistuneisiin odotuksiin, kun Koivisto teki 15 pelaamassaan ottelussa kaksi syöttöpistettä ja keräsi teholukeman –5. Hänen sopimuksensa purettiin marraskuussa 2019, jonka jälkeen Koivisto siirtyi kevääseen 2021 asti ulottuvalla sopimuksella Ruotsin SHL-liigan Växjö Lakersiin. Hän oli loukkaantumisen vuoksi sivussa alkukauden 2020–2021 ja Koivisto palasi kaukaloihin vasta marraskuun 2020 lopulla. Hän voitti kauden päätteeksi Ruotsin-mestaruuden. Kesäkuussa 2021 Koivisto teki Lakersin kanssa kaksivuotisen jatkosopimuksen.

Kausi 2021–2022 Koivistolla päättyi loukkaantumiseen jo joulukuussa 2021. Kaudella 2022–2023 hän jakoi koko SHL:n pudotuspelien puolustajien tehotilaston voiton joukkuetoverinsa Joel Perssonin kanssa lukemalla +8. Koivisto voitti kauden päätteeksi Ruotsin-mestaruuden.

#### Paluu Kärppiin
Kaudeksi 2023–2024 Koivisto palasi SM-liigaan ja Kärppiin 2+1-vuotisella sopimuksella. Hänet nimettiin joukkueen varakapteeniksi. Koivistolla oli alkukaudella kuitenkin ongelmia itseluottamuksensa kanssa, eikä hänen peliesityksensä vastannut häneen kohdistuneita odotuksia. Koivisto paransi otteitaan kuitenkin Ville Mäntymaan tultua Kärppien päävalmentajaksi joulukuussa 2023. Hän oli lopulta joukkueen tehokkain puolustaja ja kolmanneksi paras pistemies tehoilla 4+33=37, joilla Koivisto jakoi SM-liigan puolustajien pistepörssin viidennen sijan Pelicansin Filip Králin kanssa. Hän oli myös Teemu Turusen ja Marko Anttilan ohella Kärppien ainoa kauden kaikki 60 runkosarjaottelua pelannut pelaaja. Pudotuspeleissä Koivisto voitti tehoilla 1+10=11 koko liigan puolustajien piste- ja syöttöpörssin. Hän oli myös Kärppien paras syöttäjä. Koivisto voitti kauden päätteeksi SM-pronssia.

Koivisto edusti Kärppiä kaudella 2024–2025 myös Spengler Cupissa. Kauden edetessä hänen vastuunsa väheni Marcus Björkin ja Ville Pokan hankintojen myötä. Koivisto ei mahtunut neljässä peräkkäisessä ottelussa joukkueen kokoonpanoon, kunnes tammikuussa 2025 *[[MTV Urheilu]]* uutisoi, että Kärpät on ilmoittanut Koiviston olevan vapaa etsimään itselleen uuden seuran. Hän pelasi tämän jälkeen poissaolojen myötä vielä kaksi ottelua Kärppien mukana. Koivisto teki 41 pelaamassaan ottelussa tehot 3+21=24, joilla hän oli joukkueen tehokkain puolustaja, kunnes 28. tammikuuta 2025 Kärpät tiedotti Koiviston sopimuksen purkamisesta yhteisymmärryksessä. Samana päivänä hänen uutisoitiin siirtyvän loppukauden kattavalla sopimuksella SHL-joukkue Timrån riveihin.

#### Takaisin Sportiin
Kaudeksi 2025–2026 Koivisto palasi SM-liigaan ja kasvattajaseuraansa Sportiin kaksivuotisella sopimuksella. Hänet nimettiin joukkueen kapteeniksi. Koivisto joutui kuitenkin loukkaantumisen vuoksi sivuun joulukuussa 2025 ja Sport vahvisti hänen kautensa päättyneen helmikuussa 2026.

### Maajoukkueura

Koivisto edusti Suomea Pyeongchangin olympiakisoissa 2018. Hän pelasi myös MM-kilpailuissa vuosina 2018, 2019, 2021 ja 2023, joista vuoden 2019 turnaus päättyi maailmanmestaruuteen ja vuoden 2021 turnaus hopeaan. Yhteensä Koivisto on pelannut 82 A-maaottelua tehden 19 syöttöpistettä. Hän teki A-maajoukkuedebyyttinsä Channel One Cupin Helsingin jäähallissa pelatussa avausottelussa 15. joulukuuta 2016 Tšekkiä vastaan. Koivisto merkittiin heti Suomen ykköspuolustajapariin Sami Lepistön viereen. Hän sai ottelussa syöttöpisteen Miro Aaltosen tekemään maaliin. Vuoden 2020 Beijer Hockey Gamesissa Koivisto toimi Suomen varakapteenina.

## Tilastot

## Lähteet
*
*
*

### Viitteet